### NN 35/2025 (28.2.2025.), Pravilnik o izmjenama i dopunama Pravilnika o uvjetima i načinu rada ovlaštenih promatrača u ribarstvu

Ministarstvo poljoprivrede, ŠUMARSTVA I RIBARSTVA

430

Na temelju članka 48. stavka 5. Zakona o morskom ribarstvu (»Narodne novine« br. 62/17., 130/17., 14/19., 30/23. i 14/24.) ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O UVJETIMA I NAČINU RADA OVLAŠTENIH PROMATRAČA U RIBARSTVU

Članak 1.

U Pravilniku o uvjetima i načinu rada ovlaštenih promatrača u ribarstvu (»Narodne novine« br. 52/23.) članak 2. briše se.

Članak 2.

Članak 3. mijenja se i glasi:

»Ovaj Pravilnik usklađen je s Preporukom Međunarodne komisije za zaštitu atlantskih tuna (ICCAT) 24-05 kojom se uspostavlja višegodišnji plan zaštite i upravljanja za plavoperajnu tunu u istočnom Atlantiku i Sredozemnom moru (u daljnjem tekstu: ICCAT Preporuka 24-05), Preporukom Međunarodne komisije za zaštitu atlantskih tuna (ICCAT) 16-14 kojom se uspostavljaju minimalni standardi za programe znanstvenih promatrača na ribarskim plovilima i Preporukom Međunarodne komisije za zaštitu atlantskih tuna (ICCAT) 24-14 o zaštiti zdravlja i sigurnosti promatrača u programu nacionalnih promatrača.«.

Članak 3.

Članak 6. stavak 4. mijenja se i glasi:

»(4) Edukaciju i osposobljavanje kontrolnih promatrača za svako od područja praćenja dužan je osigurati poslodavac.«.

Članak 4.

Članak 9. mijenja se i glasi:

»(1) Plan uzorkovanja u okviru znanstvenog monitoringa u ribarstvu izrađuje IOR do 31. prosinca tekuće kalendarske godine za sljedeću kalendarsku godinu.

(2) IOR je dužan organizirati nasumično uzorkovanje na ribarskim plovilima prema planu uzorkovanja iz stavka 1. ovoga članka na temelju kriterija iz Priloga 3. ovoga Pravilnika.

(3) IOR je dužan osigurati vođenje evidencije uzorkovanja na ribarskim plovilima koja sadrži sljedeće informacije:

– naziv ribolovnog alata i ribolovnu zonu

– naziv/registarsku oznaku te CFR ribarskog plovila

– datum i način kontaktiranja zapovjednika ribarskog plovila i/ili ovlaštenika povlastice

– datum uzorkovanja

– razlog u slučaju da nije obavljeno uzorkovanje.«.

Članak 5.

U članku 10. stavku 1. iza riječi: »iz područja ribarstva« briše se veznik: »i«, dodaje se zarez te se riječi: »ICCAT Preporuke 22-08« zamjenjuju riječima: »ICCAT Preporuke 24-05 te ICCAT Preporukom 24-14.«.

Članak 6.

U članku 11. iza stavka 5. dodaje se novi stavak 6. koji glasi:

»(6) U drugim slučajevima osim onih navedenih u stavku 5. ovoga članka, ako ovlašteni promatrač zatraži napuštanje ribarskog plovila prije završetka svog rada na plovilu, zapovjednik ribarskog plovila dužan je surađivati s ovlaštenim promatračem i njegovim poslodavcem kako bi se zahtjev za napuštanjem plovila realizirao u što kraćem roku.«.

Članak 7.

U članku 13. stavak 1. mijenja se i glasi:

»(1) Iskaznicu ovlaštenog promatrača izrađuje Ministarstvo na temelju rješenja iz članka 12. stavka 5. ovoga Pravilnika.«.

Članak 8.

Prilog 4. zamjenjuje se novim Prilogom 4. koji je tiskan uz ovaj Pravilnik i čini njegov sastavni dio.

Članak 9.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/21-01/39
 Urbroj: 525-12/717-25-17
 Zagreb, 21. veljače 2025.

Potpredsjednik Vlade
 i ministar
 David Vlajčić, v. r.

PRILOG 4.

ISKAZNICA OVLAŠTENOG PROMATRAČA – ZNANSTVENI PROMATRAČ

(prednja strana iskaznice)

![](/files/_web/sluzbeni-dio/2025/133235/images/5573.jpg)

(poleđina iskaznice)

![](/files/_web/sluzbeni-dio/2025/133235/images/5567.jpg)

ISKAZNICA OVLAŠTENOG PROMATRAČA – KONTROLNI PROMATRAČ

(prednja strana iskaznice)

![](/files/_web/sluzbeni-dio/2025/133235/images/5559.jpg)

(poleđina iskaznice)

![](/files/_web/sluzbeni-dio/2025/133235/images/5551.jpg)